ભુજમાં વસતા અને એરફોર્સમાં ૨૬ વર્ષ સેવા આપીને ચાર યુદ્ધ લડી ચૂકેલા અને બે વખત મોતને હાથતાળી આપીને આવેલા નિવૃત્ત રેડિયો એન્જિનિયર- વૉરંટ ઓફિસર ભાલચંદ્ર બાવસે કહે છે, “પાકિસ્તાનને સબક શીખવવો જરૂરી હોવા છતાં તે માટે યુદ્ધ યોગ્ય રસ્તો નથી. પાક. છેલ્લા થોડા સમયમાં અનેક આતંકવાદી હુમલાને પીઠબળ પૂરું પાડીને ભારત સામે પ્રોક્સી વૉર કરી રહ્યું છે. તેને પાઠ ભણાવવો એ સમયની જરૂરિયાત છે, પરંતુ તે માટે યુદ્ધ કરવું એ યોગ્ય રસ્તો નથી. ભારત-પાક. યુદ્ધ કદાચ ત્રીજા વિશ્વયુદ્ધને જન્મ આપે તેવી સ્થિતિ પણ સર્જાઇ શકે છે. યુદ્ધ કરવાથી દેશમાં મોંઘવારી ભડકે બળશે. જો યુદ્ધ થાય તો ભારત પાકિસ્તાનને ભારે પડી શકે છે, પરંતુ તે માટે બહુ મોટી કિંમત ચૂકવવી પડે. ભારતે કૂટનીતિ અપનાવીને વિશ્વમાં પાકિસ્તાન એકલું પડી જાય તેવા પ્રયાસ પર વધુ ભાર આપવાથી તેના પર દબાણ કરી શકાશે.”